«ኢትዮጵያ ውስጥ የሚገኙ ሜዳዎች አንዳቸውም የካፍን መመዘኛ አያሟሉም ተብለናል» አቶ ኢሳያስ ጂራ
 ካፍ በቅርቡ ባደረገው ግምገማ በኢትዮጵያ ውስጥ የሚገኙ ሜዳዎች ዓለም አቀፍ ውድድሮችን የማስተናገድ አቅም የሌላቸውና የቀጣይ የአፍሪካ መድረክ ጨዋታዎችን በሜዳ የማጫወት ጉዳይም ጥያቄ ምልክት ውስጥ ገብቷል። ከቅርብ ዓመታት ወዲህ በመላ ሀገሪቱ ግዙፍ የሚባሉ ስታዲየሞች በመገንባት ላይ ቢሆኑም አንዳቸውም ሙሉ ለሙሉ ካለመጠናቀቃቸውም በላይ ለተመልካች መቀመጫ፣ ለውጫዊ ገጽታ፣ ለመጫወቻ ሜዳ ጥራትና አስፈላጊ ለሆኑ ውስጣዊ ግንባታዎች የተሰጠው ትኩረት አናሳነት ዋጋ እያስከፈለ መጥቷል። በ 2020 የቻን ውድድር ለማስተናገድ በካፍ ተመርጣ የነበረችው ኢትዮጵያ ለሁለት ጊዜያት ሀዋሳ፣ መቐለ፣ ባህርዳር እና አዲስ አበባ የሚገኙ ስታዲየሞቿን አስገምግማ ያሉበት ወቅታዊ ሁኔታ ውድድሩን ለማስተናገድ ብቁ አይደሉም በሚል የማዘጋጀት እድሏ ለካሜሩን ተላልፎ መሰጠቱም የቅርብ ጊዜ ትውስታ ነው። በሀገሪቱ የተለያዩ ክልል ከተሞች የተገነቡና በመገንባት ላይ የሚገኙ አለም ዓቀፍ ስታዲየሞች በአግባቡ ማጠናቀቅ አለመቻላቸው ሀገሪቱን አጣብቂኝ ውስጥ እያስገቡ መሆኑም በተለያዩ አካላት እየተነገረ ይገኛል። የስታዲየም ጉዳይ የኢትዮጵያ አህጉር አቀፍና ዓለም አቀፍ የስፖርት መድረኮችን የማዘጋጀት እድሏን ብቻ ሳይሆን፤ ኢንተርናሽናል ውድድሮችን በሜዳዋ የማድረግ አጋጣሚዋን ጥያቄ ውስጥ ያስገባ መሆኑን ሶከር ኢትዮጵያ ያወጣው መረጃ አመላክቷል። የኢትዮጵያ እግር ኳስ ፌዴሬሽን ፕሬዚዳንት አቶ ኢሳያስ ጂራ ለሶከር ኢትዮጵያ እንደተናገሩት ፤ አገር
ውስጥ የሚገኙ ሜዳዎች አንዳቸውም የካፍን መመዘኛ አያሟሉም ከመባሉም በላይ የአዲስ አበባ ስታዲየምን ከአሁን በኃላ መጠቀም አትችሉም የሚል ደብዳቤ ተጽፎልናል ብለዋል። ሆኖም የመቐለን ስታዲየም ለማስመዝገብ መላኩን በመግለጽ ቀደም ብሎ የተመዘገበው የባህር ዳርን ስታዲየም ብቻ እድል ሊኖረው እንደሚችል ጠቁመዋል ። አቶ ኢሳያስ የሃዋሳ ስታዲየም ሳር በመበላሸቱ በአዲስ ሳር ለመተካት እድሳት ላይ የሚገኝ ሲሆን የአዲስ አበባ ስታዲየም በተለይ የመልበሻና መጸዳጃ ቤቱ እጅጉን የማይመጥን በመሆኑ ዓለም አቀፍ ውድድሮችን እንዳያስተናግድ መታገዱን አብራርተዋል። በዚህም መሰረት ብሄራዊ ፌዴሬሽኑና ካፍ ለስፖርት ኮሚሽን ተደጋጋሚ ደብዳቤ ቢጽፉም ምላሹ ፈጣን አለመሆኑን አብራርተዋል። «ይህ የሀገር ጉዳይ ነው። መንግሥትም እንዲያውቀው አድርገናል። የፊፋ አባል ሀገር ሆነን ሜዳ የላችሁም መባልም በራሱ ውርደት ነው። እኔም ለስራ አስፈጻሚዎቹ እንድታውቁት ብዬ በደብዳቤ አሳውቄያለሁ። በኛ ሀገር ሜዳዎች መሰራታቸው መልካም ቢሆንም በተለይ የመጫወቻ ሜዳዎቹ እጅጉን ደካሞች ናቸው» ብለዋል። በድሬዳዋ የኢትዮጵያ ብሄራዊ ቡድን ከጅቡቲ በነበረው ጨዋታ ተመልካች ስታዲየም እንዳይገባ መደረጉን አቶ ኢሳያስ አስታውሰው ይህ የሆነው ስታዲየሙ ገና ያልተጠናቀቀ በመሆኑ ነው። በቀጣይ ጊዜያት በዓለም ዋንጫ፣ ቻን፣ በአፍሪካ ዋንጫ እንዲሁም የወጣቶች እና ሴቶች ውድድሮች በርካታ የማጣሪያ ጨዋታዎች ያሉ ቢሆንም ያሉን ሜዳዎች ብቁ ባለመሆናቸው ሁኔታው አስቸጋሪ ሆኗል፡፡ ይህንን አስቸጋሪ ሁኔታ የተረዳው ካፍም በቅርቡ ለኢትዮጵያ እግር ኳስ ፌዴሬሽን በጻፈው ደብዳቤ ከአሁን በኃላ ኢትዮጵያ ውስጥ የሚደረጉ ጨዋታዎችን ወደ ጎረቤት ሀገር እንደሚወስድ አስታውቋል በመሆኑም ከወዲሁ መስተካከል ያለበትን ማስተካከል ካልቻልን ኢንተርናሽናል ጨዋታን በሃገራችን አናስተናግድም ሲሉ ፕሬዚዳንቱ ተናግረዋል ።አዲስ ዘመን ነሃሴ 1/2011ዳንኤል ዘነበ 